Олоҥхо - ийэ тылын сүмэтинэн кыра оҕону сайыннарыы.

Андреева Оксана Михайловна

«Кэскил» дьыссаат иитээччитэ,

 СӨ үөрэҕириитин туйгуна,

Таатта, Харбалаах

 Олоҥхо - саха фольклорун чыпчаала. Олоҥхоҕо тыйыс айылҕалаах, төгүрүк сылга түөртэ уларыйар кэмнээх, айылҕа уһуктуутун, сир - дойду айыллыытын, хайдахтаах кэрэ дойдуга сахалар түөлбэлээн олорорбуттарыттан хоһуллан саҕаланар. Онтон салгыы үс дойду, Аал Луук Маска сүгүрүйэрбит, олох олорор туһугар хара - үрүҥ күүстэр алтыһыылара, саха Боотура олох иһин туруулаһыыта, күннээҕи олох - дьаһах сайдыыта, кэнчээри ыччаты өбүгэлэрбит батыһыннара сылдьан үөрэтиилэрэ, Дьөһөгөйгө сүгүрүйүүбүт, сылгы - сүөһү ииттэн күн бүгүҥҥүгэ диэри кэлбиппит хоһуллар.

Олоҥхонон кыра оҕону сайыннарыыга таба тайанан 2013 с. "Сулусчаан" ОСК дьыссаат иһинэн үөрэтэн, ырытан, кыра оҕо ылынарын кэтээн көрбүттэрэ. Мантан тирэх ылан 2014 с. Боробуллааҕы "Мичил" ОСК, Чөркөөхтөөҕү "Аленушка", ОСК Кыйытааҕы "Сардаана" дьыссаат буоланнар "Арылы кустук" биир ситим холбоһук тэрийэллэр. Бастаан билим үөрэҕин хандьыдаата Екатерина Петровна Чехордуна уонна СӨ үөҕириитин туйгуна Диана Гаврильевна Ефимова научнай салайааччынан сөбүлэһэн, олоҥхо философиятын ырытан үөрэппиттэрэ. Онтон улууспут иһигэр Мария Николаевна Бысыина уопсастыбаннай салайааччы буолбута, дьыссааттары кытта ыкса үлэлэһэн барбыта. Ол кэмҥэ Харбалаахтааҕы "Кэскил" дьыссаат "Арылы кустук" ситимҥэ киирэн үлэбитин саҕалаабыппыт.

Дьыссааппыт иһинэн «Айыы сиэрин тутус» диэн тиэмэни талан ылан үлэбитин саҕалаан барбыппыт. Олоҥхо диэн тугуй?- диэн боппуруостан саҕалаабыппыт, үгүс тэрээһиннэргэ сылдьыбыппыт, атын дьыссааттары кытта биир ситим буолан үлэлээбиппит. Ол түмүгэр мин толкуйдаан баран, олоҥхону ааҕар - ырытар эбиппин диэн сыал - сорук туруоруммутум. Бу олоҥхоҕо киириибэр миэхэ үгүс сүбэни биэрбит салайааччым буолар Бысыина Мария Николаевна. Екатерина Петровна Чехордуна "Ньургун Боотур" олоҥхону иккистээн "Бичик" айар кыһатыгар бэчээттэтэн таһаарбытын улуус дьыссааттарыгар түҥэппитэ. Ити кылгатыллыбыт, оҕону кытта үлэлииргэ олус табыгастаах кинигэнэн үлэлээбитим.

Онтон сиэттэрэн, Мария Николаевна сүбэтинэн, олоҥхоҕо аналлаах «Олоҥхо тылларын күннээҕи олоххо туттуу» тиэмэни толкуйдаабытым. Кыра оҕо интэриэһин кэтээн көрөн, онно сөп түбэһиннэрэн табыгастаах ньыманы булан аныгы электроннай оонньуулары оҥорон, кыра оҕо толкуйдуур дьоҕура, ону тэҥэ саҥарар саҥата сайдарыгар болҕомтобун уурбутум. Ону ааһан оҕо илиинэн үлэлэҕэ интэриэһин тардаары олонхонон кылгас ойуулуктары (мультиктары) онорон, үлэбэр туттан саҕалаабытым. Инник үлэлээн иитээччи быһыытынан сайдан, үлэм түмүктэрдээх буолан испитэ. Ол курдук үгүс улуснай, республиканскай тэрээһиннэргэ үлэм уопутун тарҕатан элбэх туоһу суруктардаахпын. «Олоҥхо биһигэ - Таатта» Таатта улууһун Олоҥхо ассоциациятын үлэтин сырдатар анал таһаарыыта, «Уран тыл» мэтиэдьикэ босуобуйатыгар улэлэрбин сырдаппытым. Үлэбэр олоҥхонон үлээбиппин анаалыстаан көрдөхпүнэ, оҕо ойуулаан-дьүһүннээн тылынан саҥаралара тубуста. Оҕолор, төрөппүттэр сэҥээриилэрин ылан араас таһымнаах күрэхтэргэ ситиһиилэрдэммиппит. Күн бүгүҥээҥҥэ диэри Мария Николаевна сүбэ-ама биэрэригэр олус махтанабын.

2017 сылтан Ирина Михайловна Тихонова "Арылы кустук" ситим салайааччытынан анаммыта. Үлэбит ис хоһооно дириҥээн, олоҥхонон араас көрүҥнээх үлэнэн оҕону сайыннарарбытын кэтээн көрөбүт. Билигин оҕо сайдыытын таһымын таһаарар киритиэрийдэри дьыссааттарынан оҥорон, оҕо төрөппүттэрин удьуордарын, айылгыларынан кэтээн көрүүнү ыытабыт.

"Арылы кустук" ситим иһинэн үлэлиирбит түмүктэрдээх дии саныыбын. Кыра оҕо саҥарар саҥатыгар олоҥхо олук хоһооннорунан саҥарар, олоҥхо тылларын кэпсэтэригэр, айан кэпсээн оҥороругар туттар, уруһуйдууругар, сыһыараран оҥорууну ис дууһатынан ылсан дьарыктанар уонна Ньургун Боотуру мичилийэ - мичилийэ кэпсиир, түмүгэр кини курдук буолар санаатын тиэрдэр.

Олоҥхо СЭДИП ньыматынан үлэлиири сэҥээрбитим түмүгэ дии саныыбын. Онон, түмүккэ санаабын этиэм этэ. Кыра оҕону олоҥхо педагогикатынан, СЭДИП ньыманы иитэр - сайыннарар үлэҕэ киллэрэн тэрийии, ыытыы барыта - оҕону «Киһи киһитэ, саха оҕото, саха бастыҥ оҕото” буоларыгар олук уурабыт. Манна тирэхпит - Олоҥхо - ийэ тылын сүмэтэ буоларыгар саарбахтаабаппын. Сайдыылаах кэмҥэ саха омугун оҕотун сайдыытыгар "Арылы кустук" биир ситим холбоһук оруола улахан! Инникитин өссө да оҕону сайыннарыыга үрдүк кирбиилэри дабайыаҕыҥ!

Туһаныллыбыт литература:

1. Уран тыл / (хомуйан оҥордулар: Аммосова М.П., Слепцова Э.В., Охотина Е.К., Ядрихинская Е.Н.). – Дьокуускай : РИО медиа-холдинга, 2015. -72 с.
2. СЭДИП технология в дошкольной организации: (из опыта работы сетевого образовательного объединения «Арылы кустук» Республики Саха (Якутия)/Чехордуна Е.П., Сивцева И.А., Ефимова Д.Г. –Ытык-Кюель: «Таатта» хаһыат редакцията, 2019/-64c
3. «Олоҥхо-норуот педагогикатын төрдө»: өрөспүүбүлукэтээҕи педагогическай ааҕыыларга киирбит үлэлэр хомуурунньуктара/ (хомуйан оҥордулар: И.М. Тихонова, В.Н. Чемпина – Варламова , Е.Т. Алексеева, Е.К. Охотина). –Ытык-Күөл: «Таатта» хаһыат эрэдээксийэтэ, 2020. -160 с.
4. «Олоҥхо педагогиката»: республиканскай педагогическай аа5ыылар (хомуурунньук): /(хомуйан оҥордулар: Ю.Ю.Аввакумова, С.М.Ефремова, Э.В.Слепцова). – Ытык-Күөл «Таатта» хаһыат редакцията. 2020 -144 с.
5. «Олоҥхо биһигэ - Таатта» Таатта улууьун Олоҥхо Ассоциациятын үлэтин сырдатар анал таһаарыыта 2015.№2.